b"\n_START_ARTICLE_\nTramteatret\n_START_PARAGRAPH_\nTramteatret var ei norsk, politisk radikal teatergruppe som var aktive p\xc3\xa5 1970- og 1980-tallet. Gruppa ble stiftet 15. juni 1976 p\xc3\xa5 initiativ av Liv Aakvik, etter at ei kjerne gikk ut av Studentersamfunnets Teater p\xc3\xa5 Chateau Neuf i Oslo. Tramteateret ble nedlagt i 1986, men har senere gjenoppst\xc3\xa5tt i forbindelse med konsertturn\xc3\xa9er._NEWLINE_I form\xc3\xa5lsparagrafen, som ble vedtatt ved stiftelsen, st\xc3\xa5r det at teatret skal st\xc3\xa5 p\xc3\xa5 de svake og undertryktes side mot undertrykkerne og n\xc3\xa5 ut til hele Norges befolkning. Ikke desto mindre kunne de ogs\xc3\xa5 sparke til venstresida, som i sangene Den myke mann, Vannmannens solfylte ti\xc3\xa5r og Borgeropera._NEWLINE_Tramteatrets dramatiker var Terje Nordby, som skrev etter innspill fra resten av teatergruppa. Musikken ble skrevet av Arne Garvang, fra 1979 ogs\xc3\xa5 av Anders Rogg. I l\xc3\xb8pet av de ti \xc3\xa5rene Tramteatret eksisterte produserte de ti LP-plater, sju helaftens revyer, fire TV-serier, 20 radioprogram og 200 konserter og turneer. TV-seriene om Pelle Parafins B\xc3\xb8ljeband ble popul\xc3\xa6re blant barn og ungdom gjennom ungdomsserien Halvsju p\xc3\xa5 NRK. Blant gruppas mest kjente sanger er Back to the 80's, Det enkleste er pistol og Naken greve jager neger med \xc3\xb8ks. Tramteatret har blitt parodiert i humorprogrammet Torsdag kveld fra Nydalen p\xc3\xa5 TV 2 da omtalt som Rammteateret. I 2011 produserte P2s Radiodokumentaren et tre kvarters program om Tramteatret, som igjen f\xc3\xb8rte til en one-off konsert p\xc3\xa5 Chateau Neuf i mars dette \xc3\xa5ret. I 2016 ble utstillingen TRAMTEATRET 40 \xc3\x85R \xc3\xa5pnet i Oslo Bymuseum. I den forbindelse avholdt teatret sin aller siste konsert, utend\xc3\xb8rs, p\xc3\xa5 museets omr\xc3\xa5de i Frognerparken i juni 2016."